# Պոլիոմիելիտ[խմբագրել | խմբագրել կոդը]

| Պոլիոմիելիտ |
| --- |
|  |
| Տեսակ | վարակիչ հիվանդություն, հիվանդության կարգ և ախտանիշ կամ նշան |
| Պատճառ | Պոլիովիրուս |
| Փոխանցման ձև | կղանքաբերանային ուղի և կոնտակտային փոխանցում |
| Հիվանդության ախտանշաններ | մկանաթուլություն, լուծանք, paresis?, մենինգիզմի նշաններ, տենդ, փսխում և լուծ |
| Հետևանք | Otter Valley polio epidemic? և 1916 polio epidemic? |
| Վարակ տարածող | մարդ |
| Բուժաքննություն | ֆիզիկալ զննում, viral culture? և serological test? |
| Բժշկական մասնագիտություն | վարակաբանություն, նյարդաբանություն և օրթոպեդիա |
| Անվանվել է | Jakob Heine? և Karl Oskar Medin? |
| Բուժում | սիմպտոմատիկ բուժում, մերսում, ֆիզիոթերապիա, Քնաբեր դեղամիջոցներ, orthopedic surgery? և Հակաբորբոքային միջոցներ |
|  Polio Վիքիպահեստում |

**Պոլիոմիելիտ** (հուն․՝ πολιός
՝ գորշ և հուն․՝ µυελός
՝ ողնուղեղ), սուր համաճարակային առաջային պոլիոմիելիտ, մանկական ողնուղեղային պարալիչ, Հայնե-Մեդինի հիվանդություն, սուր պոլիոմիելիտ, սուր վարակիչ հիվանդություն, պայմանավորված է ողնուղեղի գորշ նյութի բորբոքումով։ Հիվանդության հարուցիչը ֆիլտրվող վիրուսն է։ Հիմնականում հիվանդանում են 2-ից 5 տարեկան երեխաները։ Վարակը հիվանդ մարդուց փոխանցվում է օդակաթիլային (հազալով, փռշտալով) և սննդային ճանապարհներով։ Վիրուսն ունի նյարդալուծիչ հատկություն և անկախ թափանցման ուղիներից ֆիքսվում է ողնուղեղի գոտկային, հազվադեպ՝ պարանոցային հաստուկի առաջային եղջյուրներում։ Գաղտնի շրջանը 9-ից 14 օր է, ընթանում է ընդհանուր թուլությամբ, ախորժակի կորստով, գլխացավերով և քնի խանգարումով։ Պոլիոմիելիտը ընթանում է կլինիկական չորս շրջանով՝ նախալուծանքային (պրեպարալիտիկ), լուծանքային (պարալիտիկ), վերականգնման և մնացորդային երևույթների։ Նախալուծանքային շրջանը տևում է 2-ից 7 օր։ Հիվանդությունն սկսվում է բարձր ջերմաստիճանով (38—40 °C), որը կարող է տևել 1-ից 4 օր, գլխացավերով, փսխումով, վերին շնչառական ուղիների կատարալ երևույթներով, մենինգյալ թեթև ախտանշաններով, ստամոքս-աղիքային համակարգի խանգարումով։ Լուծանքային շրջան. հիվանդությունից 3-ից 5 օր անց առաջանում են ծայրանդամների լուծանքներ և կիսալուծանքներ։ Լուծանքի ենթարկված ծայրանդամի ջլային ռեֆլեքսներն իջնում են կամ բացակայում, մկանային տոնուսն ընկնում է, առանց զգացողության խանգարման։ Հիվանդությունից 2-ից 3 շաբաթ անց տեղի է ունենում նույն ծայրանդամի մոտակա (պրոքսիմալ) խմբի մկանների ապաճում։ Պարալիզված ծայրանդամը լինում է սառը և կապտավուն։ Վերականգնման շրջան. հիվանդությունից 2—3 շաբաթ անց ծայրանդամի ֆունկցիան և ջլային ռեֆլեքսները վերականգնվում են, հիվանդը կատարում է որոշ շարժումներ։ Մնացորդային երևույթների (ռեզիդուալ) շրջանը բնորոշվում է կայուն լուծանքներով, հոդերի կծկանքներով (կոնտրակտուրաներով), ծայրանդամի ձևախախտումով, ոսկրերի փոփոխություններով։ Պոլիոմիելիտը կարող է ընթանալ նաև մի շարք ոչ բնորոշ ձևերով, թաղանթա-արմատային (մենինգո-ռադիկուլյար) ձև, որն ընթանում է գլխացավերով, փսխումով, մենինգյալ ախտանշաններով, բարձր ջերմաստիճանով, զառանցանքով և գիտակցության որոշ խանգարումով։ Կոճղեզային (բուլբար) ձևը բնորոշվում է խոսակցության, ծամելու, կլլման խանգարումներով։ Ընթացքը առավել ծանր է, մահացության տոկոսը մեծ է։ Կան և այլ ձևեր՝ էնցեֆալիտիկ, պոլինևրիտիկ և աբորտիվ։

## Բուժում

Անկողնային ռեժիմ, ցավազրկող և հանգստացնող դեղամիջոցներ։ Լուծանքային շրջանում վերականգնող (դեղորայքային, ֆիզիոթերապևտիկ, օրթոպեդիական) բուժում, հետագայում՝ առողջարաններ։ Շնչառության խանգարման ժամանակ՝ վերակենդանացման միջոցներ։

### Կանխարգելում

Իմունացում՝ կենդանի վակցինայով, սկսած 2 ամսականից, որոշակի սխեմայով։ Հիվանդների ժամանակին հայտնաբերում և հոսպիտալացում։ ՍՍՀՄ-ում պոլիոմիելիտի դեմ պայքարի միջոցները մշակվում են ՍՍՀՄ ԲԳԱ պոլիոմիելիտի և վիրուսային էնցեֆալիտների ինստիտուտում։

## Գրականություն

|  Արտաքին տեսաֆայլեր |
| --- |
|  | Presentation by David Oshinsky on *Polio*, June 21, 2006, C-SPAN |
|  | Presentation by Oshinsky on *Polio*, October 8, 2006, C-SPAN |

* Gould, Tony (1995). *A Summer Plague: Polio and Its Survivors*. London: Yale University Press.
* Kluger Jefferey (2004). *Splendid Solution: Jonas Salk and the Conquest of Polio*. New York: G. P. Putnam's Sons. ISBN 978-0-399-15216-0.
* Oshinsky DM (2005). *Polio: An American story*. Oxford: Oxford University Press. ISBN 978-0-19-515294-4.
* Shaffer MM, Bernard S (2005). *The death of a disease: a history of the eradication of poliomyelitis*. New Brunswick, NJ: Rutgers University Press. ISBN 978-0-8135-3677-4.
* Shell M (2005). *Polio and its aftermath: the paralysis of culture*. Cambridge: Harvard University Press. ISBN 978-0-674-01315-5. «polio.»
* Wilson DJ (2005). *Living with polio: the epidemic and its survivors*. Chicago: University of Chicago Press. ISBN 978-0-226-90103-9.
* Wilson DJ, Silver J (2007). *Polio voices: an oral history from the American polio epidemics and worldwide eradication efforts*. New York: Praeger. ISBN 978-0-275-99492-1.

## Ծանոթագրություններ

## Արտաքին հղումներ

* Հայաստանը՝ պոլիոմիելիտից ազատ երկիր
* Պոլիոմիելիտ - Առողջապահության համաշխարհային կազմակերպություն

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Պոլիոմիելիտ» հոդվածին։ |

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 9, էջ 359)։*  |